  Виталий Пронин Ортчиз Кун Кенешысь Бюджетъя, вытъя но коньдон ужпумъёсъя ялан ужась комиссилэн кенешонэз. Кун Кенешын вераськизы бюджетысь коньдонэз шыръян сярысь.Ялан ужась комиссилэн ёзчиосыз сяна, кенешонэ пыриськизы Кун Кенешлэн Тӧроезлэн нырысетӥ воштӥсез Владимир Невоструев, коньдон ужпумъёсъя министр Станислав Евдокимов но эшшо кӧня ке министерствоослэн но ведомствоослэн кивалтӥсьёссы. Вераськон мынӥз 2017-тӥ но матэктӥсь 2018-тӥ-2019-тӥ аръёслы бюджетэ воштонъёс пыртон пумысен.- Россиысь Коньдон ужпумъёсъя министерствоен гожтэм огкылъя 2018-тӥ арын 1-тӥ январьлы элькунмылэн кун долгез бюджетысь доход люкетэзлэсь 95 процентлы бадӟымгес луыны кулэ ӧвӧл, - вераз Станислав Евдокимов. - Соин ик 52 миллиард манетлэсь ятыр кун долгез уськытоно ог 49 миллиард манетозь. Со понна 2 миллиард 529 миллион манет шедьтоно.Депутатъёслы валэк-тӥзы на: та курон быдэстэмын ӧз луы ке, вуоно ар кутсконын элькунмы Россилэн бюджетаз ог 15 миллиард манет берыктоно луоз. Таӵе «быжъёс» кылемын 2016-тӥ арысь. Соин ик али - луэ-а, уг-а - коньдонэз шыръян амалъёс одно шедьтоно.Коньдон ужпумъёсъя министерство лыдъям-чотам ни: бюджетэ ватсаса коньдон лыктыны быгатоз вытъёс чотын, юрттэт луыны кулэ Россилэн казнаысьтыз, ог 1 миллиард манет шыръяськоз, кун долг понна тырон процентъёс кулэсмизы ке. Но таин ӵош йылэмын тыриськонъёс но: туэ 1-тӥ июльысен будӥз МРОТ, йылтэмын бюджет удысын ужасьёслэн уждунзы, уногес луизы 3 но солэсь тросгес нуны будэтӥсь семьяос - таослы 5,6 миллион манет кошкоз но мукет.- Озьы оглом удысъёсъя 1 миллиард 215 миллион манет шыръяно, - пусйиз Станислав Евдокимов. - Соин ик туэлы чаклам куд-ог ужъёсты вуоно арлы кельтоно луоз.Уката кулэстэмын луоз, пе, дышетон, тазалыкез утён, лэсьтӥськон, сюрес хозяйство удысъёслэн казназы. Депутатъёслэн соку ик юанъёссы кылдӥзы: ма понна ӧжытгес коньдон висъяськоз?- Туэ чакламын вал 24 фельдшер-акушер пункт усьтыны, но та ужез кельтоно луоз вуоно арлы, - вераз лэсьтӥськон удыс понна кыл кутӥсь министр Иван Ястреб. - Озьы ик шыръялом «Егитъёслы квартира» программа чотын: бюджетын 5 миллион манет чакламын вал та программае пыриськисьёс пӧлын 3-тӥ пинал вайисьёслы. Шыръялом, куашкан калэ вуэм юртъёсысь выжтон программая торгъёс ортчытыса - 23 миллион манет пала, 2,5 миллион - газ кыскон программая но мукет.Кенешонэ пыриськиз тазалыкез утёнъя министрлэсь ужзэ быдэсъясь Андрей Воздвиженский:- Коньдон ӧжытгес луоз эмъясьёслэсь тодон-валанзэс будэтонлы, ФАП-ёсы ужаны мынӥсь фельдшеръёслы быдэн 500 сюрс манетэн сӥзим вал - таиз кылёз вуоно арлы - но мукет.Но югдур чиданы луонтэм ӧвӧл.- Шыръяно луоз котьма вылын, - йылпумъянъёс лэсьтыса, вераськиз Бюджетъя, вытъя но коньдон ужпумъёсъя ялан ужась комиссилэн кивалтӥсез Юрий Тюрин. - Но номыр шоры учкытэк, Россилэн Президентэзлэн «май указъёсыз» быдэстэмын луозы, бюджет удысын ужасьёс чакламъя уждун басьтозы.Депутатъёс бюджетэ воштонъёсты юнматыны кулэ 31-тӥ октябре ортчоно сессиязы.Элина Кумачёва Туспуктэм: udmgossovet.ru   